Oficiālais Vēstnesis L 076 , 18/03/1997 Lpp. 0030 - 0031



Komisijas Lēmums (1997. gada 24. februāris), ar kuru groza pielikumu Direktīvā 91/629/EEK, ar ko nosaka minimālos standartus teļu aizsardzībai (Dokuments attiecas uz EEZ) (97/182/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 19. novembra Direktīvu 91/629/EEK, ar ko nosaka minimālos standartus teļu aizsardzībai [1], kurā grozījumi izdarīti ar Padomes Direktīvu 97/2/EK [2], un jo īpaši tās 5. pantu, tā kā Zinātniskā veterinārā komiteja 1995. gada 9. novembrī atbilstoši Direktīvas 91/629/EEK 6. pantam sniedza savu atzinumu, uz kura pamata Komisija sastādīja ziņojumu, kas tika iesniegts Padomei un Parlamentam; tā kā, ņemot vērā šā ziņojuma secinājumus, būtu lietderīgi grozīt dažus Direktīvas 91/629/EEK pielikuma noteikumus; tā kā īpašniekam vai personai, kas atbildīga par dzīvniekiem, iekštelpās turētus teļus vajag apskatīt vismaz divreiz dienā un brīvā dabā turētus teļus vismaz reizi dienā; tā kā, pamatojoties uz ziņām par slimību izplatību, imūnās sistēmas funkciju un kustēšanos, teļi jābaro tā, lai hemoglobīns to asinīs nekristos zem noteikta obligātā līmeņa; tā kā teļu piesiešana rada problēmas; tā kā tādēļ atsevišķos aizgaldos turētus teļus nedrīkst piesiet, bet grupā turētus teļus drīkst piesiet tikai uz īsu brīdi, kamēr tos baro ar pienu; tā kā teļus vajag barot ar piemērotas kvalitātes fermentējamu lopbarību pietiekamā daudzumā, lai uzturētu zarnu mikrofloru, un ar pietiekamu šķiedrvielu daudzumu, lai veicinātu priekškuņģa bārkstiņu attīstīšanos; tā kā papildu pastāvošajām prasībām par ūdens vai citu šķidrumu apgādi teļiem slimības gadījumā vai karstā laikā jānodrošina piekļuve svaigam ūdenim; tā kā teļiem pirmo sešu dzīves stundu laikā un pēc iespējas ātrāk pēc piedzimšanas jāsaņem pietiekami daudz jaunpiena, lai nodrošinātu pienācīgu imunoglobulīna koncentrāciju asinīs; tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu, IR PIEŅĒMUSI ŠO LĒMUMU. 1. pants Direktīvas 91/629/EEK pielikumu groza šādi. 1. Ar šādu tekstu aizstāj 6. punktu: "6. Īpašniekam vai personai, kas atbildīga par dzīvniekiem, iekštelpās turētus teļus vajag apskatīt vismaz divreiz dienā un brīvā dabā turētus teļus vismaz reizi dienā. Teļiem ar slimības pazīmēm vai ievainojumiem nekavējoties sniedz pienācīgu palīdzību, pēc iespējas ātrāk konsultējoties ar veterinārārstu par katru teļu, kuram nepalīdz lopkopja sniegtā aprūpe. Vajadzības gadījumā slimus vai ievainotus teļus izolē piemērotā novietnē ar sausiem un ērtiem pakaišiem." 2. Ar šādu tekstu aizstāj 7. punktu: "7. Teļu novietnei jābūt veidotai tā, lai katrs teļš bez grūtībām varētu apgulties, atpūsties, piecelties un apkopt sevi." 3. Ar šādu tekstu aizstāj 8. punktu: "8. Teļus nepiesien, izņemot grupā turētus teļus, kurus var piesiet uz laiku, kas nepārsniedz vienu stundu, kamēr tos baro ar pienu vai piena aizstājēju. Ja lieto saites, tās nedrīkst savainot teļus, tās regulāri jāpārbauda un vajadzības gadījumā jāsakārto tā, lai teļam būtu ērti. Katrai saitei jābūt veidotai tā, lai izvairītos no žņaugšanas vai ievainojuma riska un ļautu teļam kustēties kā prasīts 7. punktā." 4. Ar šādu tekstu aizstāj 11. punktu: "11. Visiem teļiem nodrošina piemērotu uzturu, ko pielāgo viņu vecumam, svaram, uzvedībai un fizioloģiskajām vajadzībām, lai veicinātu labu veselību un labturību. Tādēļ teļu barībai jāsatur pietiekami daudz dzelzs, lai nodrošinātu vidējo hemoglobīna koncentrāciju asinīs vismaz 4,5 mmol/litrā, un obligātā šķiedrvielu barības deva katram teļam, kura vecums pārsniedz divas nedēļas, palielinot tās daudzumu no 50 g līdz 250 g dienā astoņas līdz 20 nedēļas veciem teļiem. Teļiem nedrīkst uzlikt uzpurņus." 5. Pielikuma 12. punkta 1. teikumā vārdu "vienreiz" aizstāj ar "divreiz". 6. Pielikuma 13. punktam pievieno otru teikumu: "Tomēr slimiem teļiem vai karstā laikā vienmēr jābūt pieejamam svaigam dzeramajam ūdenim." 7. Pievieno šādu jaunu 15. punktu: "15. Katrs teļš pēc iespējas ātrāk pēc piedzimšanas un visādā ziņā pirmo sešu dzīves stundu laikā saņem govs jaunpienu." 2. pants Šis lēmums stājas spēkā 1998. gada 1. janvārī. 3. pants Šis lēmums ir adresēts dalībvalstīm. Briselē, 1997. gada 24. februārī Komisijas vārdā — Komisijas loceklis Franz Fischler [1] OV L 340, 11.12.1991., 28. lpp. [2] OV L 25, 18.1.1997., 24. lpp. --------------------------------------------------